b'\n_START_ARTICLE_\nAnt\xc3\xb2nia Guitart Orriols\n_START_SECTION_\nBiografia\n_START_PARAGRAPH_\nNascuda a Berga, es cas\xc3\xa0 molt jove amb Joan Bonet Casals, capat\xc3\xa0s de l\xe2\x80\x99obra de la construcci\xc3\xb3 de la carretera de Berga a Bag\xc3\xa0, van tenir tres fills, Ramona, Miquel i Florentina. El 1925, la fam\xc3\xadlia es va traslladar a Manresa, vivien al barri del Guix i els fills van trobar feina al t\xc3\xa8xtil.  _NEWLINE_El fill, Miquel Bonet Guitart (Bag\xc3\xa0 1912- Castellnou 1996) era teixidor a la f\xc3\xa0brica Bertrand i Serra. Es cas\xc3\xa0 amb Maria Guitart Card\xc3\xb3, i Ramona amb Pere Obiols Rib\xc3\xb3. Tots ells estaven molt polititzats i compromesos amb el moviment anarco-sindicalista. _NEWLINE_Un cop acabada la guerra civil i iniciada la resist\xc3\xa8ncia antifranquista, Ant\xc3\xb2nia va fer de casa seva un refugi segur per els companys de lluita, com ara Marcel\xc2\xb7l\xc3\xad Massana, amic d\xe2\x80\x99 inf\xc3\xa0ncia i parent lluny\xc3\xa0 del seu fill Miquel i d\xe2\x80\x99altres._NEWLINE_El maig de 1949, va acollir Josep Sabat\xc3\xa9, germ\xc3\xa0 de Quico Sabat\xc3\xa9 i li va curar les ferides que li havia fet la Guardia Civil, en un enfrontament a l\xe2\x80\x99 Hospitalet de Llobregat. Tamb\xc3\xa9 va ajudar el guerriller Francesc Den\xc3\xads D\xc3\xadez \xe2\x80\x9cel Catal\xc3\xa0\xe2\x80\x9d, que m\xc3\xa9s tard fou interceptat per la Gu\xc3\xa0rdia Civil prop de Gironella i es va su\xc3\xafcidar el 3 de juny a la caserna de Sallent, ingerint una c\xc3\xa0psula de cianur que sempre duia amagada en un bot\xc3\xb3 de la roba, per evitar les tortures i delatar dels companys.  _NEWLINE_Mentre el fill Miquel, i el marit de la seva filla Ramona, Pere Obiols, experts passadors i guies fronterers, condu\xc3\xafen grups de tr\xc3\xa0nsit per les muntanyes, Ant\xc3\xb2nia, sortia sola de matinada amb un mocador al cap, carregada amb un farcell i un cistell, seguia el curs del riu Llobregat, passava els \xe2\x80\x9ctres salts\xe2\x80\x9d i s\xe2\x80\x99endinsava a la riera de St. Esteve, i en els amagatalls convinguts, deixava les provisions i els missatges que portava per \xe2\x80\x9cels seus nois\xe2\x80\x9d. Ant\xc3\xb2nia, era menuda, vigorosa  i valenta, tenia 70 anys i s\xe2\x80\x99arriscava molt, per\xc3\xb2 quan els fills l\'advertien, ella replicava \xe2\x80\x9cFeu el vostre treball, que jo faig el meu, val m\xc3\xa9s que m\xe2\x80\x99agafin a mi que a vosaltres\xe2\x80\x9d.  _NEWLINE_L\xe2\x80\x99 any 1951 la gu\xc3\xa0rdia civil es present\xc3\xa0 per sorpresa a \xe2\x80\x9cla Torre del Secundino\xe2\x80\x9d (l\xe2\x80\x99actual carrer Segre, del terme municipal de Manresa) al pis on vivien el fill d\' Ant\xc3\xb2nia, Miquel Bonet, la seva esposa Maria, llurs fills petits Estanislau i Josep, i seva germana Florentina, cercaven Marcel\xc2\xb7l\xc3\xad Massana i un suposat arsenal d\xe2\x80\x99armes, ho van registrar tot i no van trobar res, per\xc3\xb2 van detenir tota la fam\xc3\xadlia, incl\xc3\xb2s Joan Bonet, el marit d\xe2\x80\x99 Ant\xc3\xb2nia. Van ser traslladats a la Pres\xc3\xb3 Model de Barcelona, a excepci\xc3\xb3 del nen Josep, que temporalment era a casa de l\xe2\x80\x99\xc3\xa0via materna a Sant Fruit\xc3\xb3s de Bages.  Van romandre dues setmanes empresonats sense proves, fins que el capell\xc3\xa0 de la pres\xc3\xb3, va intercedir perqu\xc3\xa8 fossin alliberats. Mentrestant els presos havien fet un cami\xc3\xb3 de joguina per el nen, en el qual van fer sortir un missatge a l\xe2\x80\x99exterior, que va servir per salvar una persona que podia ser executada al Camp de la Bota._NEWLINE_Ant\xc3\xb2nia va morir de c\xc3\xa0ncer a Manresa, el dia 29 de mar\xc3\xa7 de 1960. Els seus fills, Miquel, Ramona, Florentina i el seu net Estanislau, van mantenir sempre llurs ideals i van seguir lluitant a les files de la CNT.\n_START_SECTION_\nReconeixement\n_START_PARAGRAPH_\nEl 13 de juny de 2015, en l\'acte d\'investidura de l\'alcaldia de Manresa, els tres regidors de la CUP van votar de forma simb\xc3\xb2lica a favor de dues dones obreres, una d\'elles l\'Ant\xc3\xb2nia Guitart, i d\'un jove mort sota cust\xc3\xb2dia policial, per tal de "donar els nostres vots a persones que simbolitzin les lluites socials de la ciutat, ciutadanes invisibilitzades amb una hist\xc3\xb2ria digna de ser coneguda", va explicar Jordi Masdeu, candidat a l\'alcaldia. Els seus vots van ser declarats nuls.'